b'\n_START_ARTICLE_\nDru\xc5\xa1tvo slovenskih pisateljev\n_START_PARAGRAPH_\nDru\xc5\xa1tvo slovenskih pisateljev je neprofitno stanovsko zdru\xc5\xbeenje slovenskih knji\xc5\xbeevnikov s sede\xc5\xbeem v Ljubljani._NEWLINE_Dru\xc5\xa1tvo je bilo ustanovljeno 21. aprila 1872 v Ljubljani. Pobudnik in prvi predsednik je bil Davorin Trstenjak. Tekom zgodovine se je dru\xc5\xa1tvo ve\xc4\x8dkrat preimenovalo (Dru\xc5\xa1tvo slovenskih leposlovcev 1920, Dru\xc5\xa1tvo slovenskih knji\xc5\xbeevnikov, sedanje ime ima od leta 1968) ter do\xc5\xbeivljalo obdobja neaktivnosti. Od leta 1945 je dru\xc5\xa1tvo delovalo v okviru Zveze knji\xc5\xbeevnikov Jugoslavije, iz katerega je z uradnim aktom izstopilo februarja 1990. V dru\xc5\xa1tvu se samostojno in prostovoljno povezujejo slovenski pisatelji, ter tako uresni\xc4\x8dujejo svoje skupne dru\xc5\xbebene in kulturne interese. Dejavnost dru\xc5\xa1tva se \xc5\xbee skoraj 150 let zavzema za ustvarjalno svobodo, ter \xc4\x8dim bolj\xc5\xa1i polo\xc5\xbeaj slovenske mladinske knji\xc5\xbeevnosti. V svojo dejavnost vklju\xc4\x8duje ustvarjalce s celotnega slovenskega prostora. Sodeluje pri sprejemanju predpisov, ki urejajo avtorske moralne, socialne pravice, organizira knji\xc5\xbeevne nastope, ter kulturna sre\xc4\x8danja, simpozije._NEWLINE_Dru\xc5\xa1tvo podeljuje tudi literarno nagrado desetnica za mladinsko in otro\xc5\xa1ko literaturo z namenom uveljavitve tovrstnega leposlovja znotraj dru\xc5\xa1tva, kakor tudi v \xc5\xa1ir\xc5\xa1i javnosti._NEWLINE_Od leta 1998 je del Evropskega pisateljskega kongresa.'